b'\n_START_ARTICLE_\nDvojezi\xc4\x8dna literarna praksa na Koro\xc5\xa1kem po letu 1991\n_START_PARAGRAPH_\nDvojezi\xc4\x8dna literarna praksa na Koro\xc5\xa1kem po ukinitvi literarne revije mladje (1991) in njen polo\xc5\xbeaj v nadregionalnem interakcijskem literarnem prostoru je literarnovedni raziskovalni projekt, ki se izvaja na In\xc5\xa1titutu za slavistiko Univerze v Gradcu. Financira ga Avstrijski znanstveni sklad (FWF) za obdobje dveh let (1. 3. 2016\xe2\x80\x9328. 2. 2018).\n_START_SECTION_\nOpis projekta\n_START_PARAGRAPH_\nLiterarna produkcija koro\xc5\xa1kih Slovencev je po ukinitvi revije mladje leta 1991 in v sklopu geopoliti\xc4\x8dnih preobratov do\xc5\xbeivela \xc5\xa1tevilne znatne spremembe. Njena zadnja obse\xc5\xbenej\xc5\xa1a analiti\xc4\x8dna inventarizacija sega v leto 1998, ko je iz\xc5\xa1la druga izdaja monografije Janeza Strutza Profile der neueren slowenischen Literatur in K\xc3\xa4rnten. Cilj projekta je zato izdelati aktualen integralen prikaz dvojezi\xc4\x8dne literarne prakse na Koro\xc5\xa1kem. Pri tem sledi pristopu, ki literature koro\xc5\xa1kih Slovencev ne razume kot krajevno zasidrano manj\xc5\xa1insko literaturo, temve\xc4\x8d jo opisuje z vidika njene vpetosti v nadregionalni in transnacionalni prostor. Tak\xc5\xa1en prikaz zajema tudi dela in avtorje drugega porekla, ki so s koro\xc5\xa1kimi Slovenci, njihovo literaturo in ustanovami v kakr\xc5\xa1nem koli razmerju \xe2\x80\x93 npr. ker svoja dela objavljajo pri dvojezi\xc4\x8dni zalo\xc5\xbebi (npr. Drava) ali v svojih besedilih obravnavajo tematiko, povezano s koro\xc5\xa1kimi Slovenci ali z dvojezi\xc4\x8dno Koro\xc5\xa1ko. Poleg tega projekt odpira raziskovalno vpra\xc5\xa1anje, ali gre pri tem interakcijskem prostoru za svojstven literarni podsistem na sti\xc4\x8di\xc5\xa1\xc4\x8du ve\xc4\x8d polisistemov.\n_START_SECTION_\nProjektna skupina\n_START_PARAGRAPH_\nVodja projekta je Andrej Leben, redni profesor za slovensko knji\xc5\xbeevnost in kulturo na In\xc5\xa1titutu za slavistiko Univerze v Gradcu. Znanstvena sodelavca sta Erwin K\xc3\xb6stler, svobodni prevajalec in raziskovalec, in Dominik Srienc, pisatelj, slovenist in nemcist. Poleg teh pri projektu sodeluje \xc5\xa1e asistent \xc5\xa1tudent. \xc5\xa0tevilni strokovnjaki iz Avstrije in Slovenije, med drugimi npr. Klaus Amann in Ur\xc5\xa1ka Pereni\xc4\x8d, kot kooperacijski partnerji s svojim znanjem podpirajo projektno skupino.\n_START_SECTION_\nDejavnosti\n_START_PARAGRAPH_\nRezultati projektnega dela bodo objavljeni v tiskani obliki, dostopni pa bodo tudi v podatkovni bazi in bodo tako slu\xc5\xbeili kot izhodi\xc5\xa1\xc4\x8de za nadaljnje raziskovanje. Poleg tega je na\xc4\x8drtovan simpozij o dvo- in ve\xc4\x8djezi\xc4\x8dni literaturi v regiji Alpe-Adria. Sklenjeno je bilo tudi sodelovanje s profesorji in dijaki ZG/ZRG za Slovence v Celovcu.'